Document ID: 31986R3466

*****
ΚΑΝΟΝΙΣΜΟΣ (ΕΟΚ) αριθ. 3466/86 ΤΗΣ ΕΠΙΤΡΟΠΗΣ
της 13ης Νοεμβρίου 1986
που καθορίζει ορισμένους συντελεστές που εφαρμόζονται στα σιτηρά τα οποία εξάγονται υπό μορφή ορισμένων οινοπνευματωδών ποτών για την περίοδο 1986/87
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1573/86 (2), και ιδίως το άρθρο 16 παράγραφος 6,
τον κανονισμό (ΕΟΚ) αριθ. 1188/81 του Συμβουλίου της 28ης Απριλίου 1981 περί θεσπίσεως γενικών κανόνων για τη χορήγηση προσαρμοσμένων επιστροφών για τα σιτηρά που εξάγονται υπό μορφή ορισμένων οινοπνευματωδών ποτών, καθώς και των κριτηρίων καθορισμού του ύψους αυτών, και περί τροποποιήσεως του κανονισμού (ΕΟΚ) αριθ. 3035/80 όσον αφορά ορισμένα εμπορεύματα που δεν υπάγονται στο παράρτημα ΙΙ της συνθήκης (3), και ιδίως το άρθρο 12,
Εκτιμώντας:
ότι το άρθρο 3 παράγραφος 1 του κανονισμού (ΕΟΚ) αριθ. 1188/81 προβλέπει ότι οι ποσότητες σιτηρών στις οποίες εφαρμόζεται η επιστροφή είναι οι ποσότητες σιτηρών που τίθενται υπό έλεγχο και οι οποίες πολλαπλασιάζονται με έναν συντελεστή που καθορίζεται κατ' έτος για κάθε ενδιαφερόμενο κράτος μέλος· ότι ο συντελεστής αυτός εκφράζει τη σχέση που υπάρχει ανάμεσα στις εξαγώμενες συνολικές ποσότητες και στις συνολικές ποσότητες που έχουν τεθεί σε εμπορία του σχετικού οινοπνευματώδους ποτού·
ότι το άρθρο 3 παράγραφος 2 δεύτερη περίπτωση του κανονισμού (ΕΟΚ) αριθ. 1188/81 προβλέπει ότι ο συντελεστής προσαρμόζεται εάν η προβλεπόμενη εξέλιξη των εξαγωγών των σχετικών οινοπνευματωδών ποτών, ενός από τα ενδιαφερόμενα κράτη μέλη, παρουσιάζει τάση προς αισθητή μεταβολή· ότι μια τέτοια εκτίμηση μπορεί να γίνει αφού ληφθεί υπόψη περίοδος αναφοράς αρκετά μακρά, προκειμένου να εξαλειφθούν ασήμαντες βραχείες διακυμάνσεις· ότι μία περίοδος 6 ετών από το εν λόγω έτος φαίνεται να πληροί την προϋπόθεση αυτή· ότι επιπλέον μια ετήσια διαφορά μικρότερη του 1 % μεταξύ των αντίστοιχων εξελίξεων των εξαγωγών και των συνολικών ποσοτήτων που διατίθενται στο εμπόριο δεν είναι δυνατόν να παρουσιάσει τάση προς αισθητή μεταβολή·
ότι λόγω του γεγονότος ότι η Επιτροπή δεν διέθετε τις αναγκαίες πληροφορίες στην προθεσμία που προβλέπεται από το άρθρο 16 παράγραφος 2 του κανονισμού (ΕΟΚ) αριθ. 1842/81 της Επιτροπής της 3ης Ιουλίου 1981 περί των λεπτομερειών εφαρμογής του κανονισμού (ΕΟΚ) αριθ. 1188/81 όσον αφορά τους γενικούς κανόνες περί της χορηγήσεως των επιστροφών που προσαρμόζονται για τα σιτηρά τα οποία εξάγονται υπό μορφή ορισμένων οινοπνευματωδών ποτών (4), όπως τροποποιήθηκε τελευταία από τον κανονισμό (ΕΟΚ) αριθ. 2187/86 (5), δεν μπόρεσε να καθορίσει το συντελεστή πριν από την ημερομηνία που προβλέπεται στο άρθρο 9 πρώτο εδάφιο του κανονισμού (ΕΟΚ) αριθ. 1842/81· ότι πρέπει να καθοριστούν οι νέοι συντελεστές με ισχύ από την έναρξη της περιόδου εμπορίας των σιτηρών, δηλαδή από την 1η Ιουλίου 1986·
ότι, ωστόσο, το Ηνωμένο Βασίλειο διατύπωσε επιφύλαξη όσον αφορά την ακρίβεια των στοιχείων που ανακοινώθηκαν και ότι, κατά συνέπεια, οι συντελεστές αυτοί μπορούν να καθοριστούν μόνον προσωρινά·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο από την 1η Ιουλίου 1986 έως τις 30 Ιουνίου 1987, οι συντελεστές που αναφέρονται στο άρθρο 3 του κανονισμού (ΕΟΚ) αριθ. 1188/81, που εφαρμόζονται στα σιτηρά που χρησιμοποιούνται στο Ηνωμένο Βασίλειο, για την παραγωγή του scotch whisky, καθορίζονται όπως εμφαίνεται στο παράρτημα. Ο καθορισμός αυτός μπορεί να αποτελέσει αντικείμενο αναδρομικής προσαρμογής με βάση τα συμπληρωματικά στοιχεία που πρόκειται να παρασχεθούν από το Ηνωμένο Βασίλειο.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Νοεμβρίου 1986.

Labels: 3
17
18